Document ID: 31998L0066

KOMISSION DIREKTIIVI 98/66/EY,
annettu 4 päivänä syyskuuta 1998,
elintarvikkeissa sallittujen makeutusaineiden erityisistä puhtausvaatimuksista annetun direktiivin 95/31/EY muuttamisesta (ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitetuissa elintarvikkeissa sallittuja lisäaineita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/107/ETY (1), sellaisena kuin se on muutettuna Euroopan parlamentin ja neuvoston direktiivillä 94/34/EY (2), ja erityisesti sen 3 artiklan 3 kohdan a alakohdan,
on kuullut elintarvikealan tiedekomiteaa,
sekä katsoo, että
elintarvikkeissa käytettäväksi tarkoitetuista makeutusaineista 30 päivänä kesäkuuta 1994 annetussa Euroopan parlamentin ja neuvoston direktiivissä 94/35/EY (3), sellaisena kuin se on muutettuna direktiivillä 96/83/EY (4), luetellaan ne aineet, joita saadaan käyttää elintarvikkeiden makeutusaineina,
elintarvikkeissa sallittujen makeutusaineiden erityisistä puhtausvaatimuksista 5 päivänä heinäkuuta 1995 annetussa komission direktiivissä 95/31/EY (5) säädetään direktiivissä 94/35/EY mainittujen makeutusaineiden puhtausvaatimuksista,
tekniikan kehittymisen vuoksi on tarpeen muuttaa direktiivissä 95/31/EY Isomalt-valmisteelle (E 953) säädettyjä puhtausvaatimuksia; siksi kyseistä direktiiviä on mukautettava,
on tarpeen ottaa huomioon lisäaineita koskevat vaatimukset ja analyysitekniikat, sellaisina kuin ne on vahvistettu elintarvikelisäaineita käsittelevän FAO:n ja WHO:n asiantuntijoiden sekakomitean (JECFA) laatimassa Codex Alimentariuksessa,
elintarvikelisäaineet, joita valmistetaan sellaisin menetelmin tai sellaisista lähtöaineista, jotka poikkeavat merkittävästi elintarvikealan tiedekomitean arviointiin sisältyvistä tai tässä direktiivissä mainituista menetelmistä tai lähtöaineista, on toimitettava elintarvikealan tiedekomitealle täydellisesti arvioitavaksi erityisesti puhtausvaatimuksia painottaen, ja
tässä direktiivissä säädetyt toimenpiteet ovat pysyvän elintarvikekomitean lausunnon mukaiset,
ON ANTANUT TÄMÄN DIREKTIIVIN:
1 artikla
Direktiivin 95/31/EY liitteessä oleva valmistetta E 953 - Isomalt koskeva teksti korvataan tämän direktiivin liitteen tekstillä.
2 artikla
Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä heinäkuuta 1999. Niiden on ilmoitettava tästä komissiolle viipymättä.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
3 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
4 artikla
Tämä direktiivi on osoitettu kaikille jäsenvaltioille.
Tehty Brysselissä 4 päivänä syyskuuta 1998.

Labels: 0
17